DEĊIŻJONI TAL-KUMMISSJONI
tas-7 ta' Frar 2006
li timplimenta d-Direttiva tal-Kunsill 94/28/KE fir-rigward ta' lista ta' awtoritajiet f'pajjiżi terzi approvati biex iżommu ktieb tal-merħla jew reġistru ta' ċerti annimali
(innotifikata taħt dokument numru C(2006) 284)
(Test b'relevanza għaż-ŻEE)
(2006/139/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 94/28/KE tat-23 ta' Ġunju 1994 li tniżżel il-prinċipji dwar il-kondizzjonijiet żootekniċi u ġenealoġiċi applikabbli għall-importazzjonijiet minn pajjiżi terzi ta' l-annimali, is-semen, l-ova u l-embrijoni tagħhom, u li temenda d-Direttiva 77/504/KEE dwar l-annimali ta' razza pura ta' l-ispeċji bovina (1), u b'mod partikolari l-Artikolu 3(1) tagħha,
Billi:
(1)
Id-Direttiva 94/28/KE tistabbilixxi l-prinċipji dwar il-kondizzjonijiet żootekniċi u ġenealoġiċi applikabbli għall-importazzjonijiet minn pajjiżi terzi ta' l-annimali, is-semen, l-ova u l-embrijoni tagħhom.
(2)
Skond id-Direttiva 94/28/KE u mingħajr preġudizzju għal-leġiżlazzjoni tal-Komunità dwar is-saħħa ta' l-annimali u s-saħħa pubblika l-annimali jistgħu jiġu importati biss bħala “razza pura” jew “ibridi” jekk jiġu sodisfatti ċerti kondizzjonijiet. Waħda minn dawn il-kondizzjonijiet hija li l-annimali jiddaħħlu jew jiġu rreġistrati fi ktieb tal-merħla jew reġistru miżmum minn awtorità kif iddefinit f'dik id-Direttiva u li s-semen, l-ova u l-embrijoni jistgħu jiġu importati biss jekk ġejjin minn annimal li jiddaħħal jew jiġi rreġistrat f'ktieb tal-merħla jew reġistru bħal dan.
(3)
L-Arġentina, il-Bulgarija, il-Kanada, l-Iżrael, l-Iżlanda, in-New Zealand u l-Istati Uniti kkomunikaw lill-Kummissjoni lista ta' awtoritajiet li approvaw biex iżommu ktieb tal-merħla jew reġistru ta' annimali ta' razza pura li għandhom jiġu importati skond id-Direttiva 94/28/KE.
(4)
Il-lista ta' awtoritajiet li huma approvati biex iżommu ktieb tal-merħla jew reġistru dwar l-annimali u l-prodotti msemmija f'din id-Deċiżjoni għandhom għalhekk jiġu stabbiliti għall-għanijiet tad-Direttiva 94/28/KE.
(5)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar iz-Zutekniki,
ADOTTAT DIN ID-DEĊIŻJONI:
Artikolu 1
Għall-għanijiet tad-Direttiva 94/28/KE l-lista ta' awtoritajiet approvati biex iżommu ktieb tal-merħla jew reġistru dwar l-annimali għar-refgħa ta' l-ispeċi tal-bovini, porċini, ovini u kaprini, is-semen, l-ova u l-embrijoni tagħhom - jew, fil-każ ta' l-ispeċi tal-porċina bħala “ibrida” wkoll, - huma stabbiliti fl-Anness ta' din Deċiżjoni.
Artikolu 2
L-Istati Membri għandhom jawtorizzaw l-importazzjoni ta' l-annimali tar-refgħa ta' l-ispeċi bovina, porċina, ovina u kaprina, is-semen, l-ova u l-embrijoni tagħhom bħala “ta' razza pura” - jew, fil-każ ta' l-ispeċi porċina bħala “ibrida” wkoll - jekk huma mniżżla jew rreġistrati fi ktieb tal-merħla jew reġistru miżmum minn awtorità elenkata fl-Anness għal din id-Deċiżjoni biss.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, is-7 ta' Frar 2006.